ET Euroopa Liidu Teataja C 299/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 299/06

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„ANTEQUERA”

EÜ nr: ES-PDO-0105-0327-06.09.2011

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond — ☒ Päritolutõend — ☒ Tootmismeetod —  Seos piirkonnaga — ☒ Märgistus — ☒ Riiklikud nõuded — ☒ Muu (Järelevalve)

2. Muudatus(t)e liik

— ☒ Koonddokumendi või kokkuvõtte muutmine —  Sellise registreeritud KPNi või KGT muutmine, mille kohta ei ole koonddokumenti ega kokkuvõtet avaldatud —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Muudatused punktis B „Toote kirjeldus”

B.1. Määratlus

— Esimene lõik sõnastatakse järgmiselt: „Oliivipuu (Olea europea L.) „Hojiblanca” sordi viljadest saadud ekstra-neitsioliiviõli, mille koostises võib leiduda vähesel määral ka selliseid sorte nagu „Picual” või „Marteño”, „Arbequina”, „Picudo”, „Lechín de Sevilla” või „Zorzaleño”, „Picudo”, „Gordal de Archidona”, „Verdial de Vélez Málaga” ja „Verdial de Huévar”. Õli toodetakse üksnes füüsiliste ja mehaaniliste protsesside abil temperatuuril, mis ei muuda õli looduslikku keemilist koostist. Ühtlasi säilivad sel viisil tooraineks olevate viljade maitse, lõhn ja omadused.”

B.3. Õli füüsikalis-keemilised ja organoleptilised omadused

— Lauses „Antequera õlil peavad olema järgmised organoleptilised omadused:” asendatakse sõnad „peavad olema” sõnaga „on”. Põhjendus: tegemist on veaga, kuna organoleptilised omadused on kindlaks määratud enne KPNi registreerimist tehtud uuringu käigus. Teksti muudetakse selle parema mõistmise eesmärgil.

— Lõigu lõpp alates lausest „Kaitstud päritolunimetusega „Antequera” hõlmatud õli on igal juhul …” ja omaduste tabel asendatakse järgmisega: „Kaitstud päritolunimetusega „Antequera” hõlmatud õli on igal juhul ekstra-neitsioliiviõli, millel peavad olema järgmised omadused: Füüsikalis-keemilised omadused Happesus (%) maksimaalselt 0,3 Peroksiidarv (mEq O2 kilogrammi õli kohta) maksimaalselt 10 K270 (ultraviolettkiirguse absorptsioon 270 nm juures) maksimaalselt 0,15

Organoleptilised omadused Puuviljalisuse mediaan 4 või rohkem Veamediaan 0”. Põhjendus: määratletakse üksnes üht liiki õli omadused, jättes välja liigid „mahe” ja „tugevamaitseline”. Antequera ekstra-neitsioliiviõli kirjeldamiseks kasutatavaid, kvaliteeti näitavaid füüsikalis-keemilisi ja organoleptilisi omadusi ei muudeta, kuna ettevõtjad on sertifikaadi taotlemisel osutanud just sellisele õlile alates päritolunimetuse kasutuselevõtust ja seda reguleeriva asutuse toimima hakkamisest. Samuti kohandatakse eeskirjad oliiviõlide märgistust reguleerivate kehtivate õigusaktidega. Puuviljalisuse näitajat on kohandatud vastavalt kehtivatele õigusaktidele, st määrusele (EMÜ) nr 2568/91 ja selle hilisematele muudatustele. Jäetakse välja viited niiskusesisalduse ja lisaainete kohta, kuna nimetatud näitajad on seotud filtreerimisprotsessi, mitte otseselt õli kvaliteediga, mistõttu ei ole need õli KPNiga hõlmamisel määrava tähtsusega.

3.2. Muudatused punktis D „Asjaolud, mis tõendavad, et toode on pärit asjaomasest piirkonnast”

— Jäetakse välja järgmised lõigud: „Registreeritud oliiviistandustes kasutatavad viljelustavad on heaks kiidetud reguleeriva asutuse poolt.”. Põhjendus: kõik tingimused, mille täitmist reguleeriv asutus sertifitseeritud ettevõtjatelt nõuab (sealhulgas viljelustavad), peavad olema lisatud spetsifikaati. Punkti D alapunkt 3: „… ja reguleeriva asutuse poolt volitatud inspektorite kontrolli all”. Põhjendus: see ei vasta standardi UNE-EN-45011 nõuetele. „Eelkõige tuleb kontrollida järgmist: reguleeriv asutus teeb kontrolle, analüüse ja proove, et kinnitada sertifitseeritava õli nõuetele vastavust. Tehakse järgmised kontrollid: 1) tootmispiirkonnas asuvate ja reguleeriva asutuse registrisse kantud maatükkide asukoha määratlemine ja identifitseerimine; 2) saagikoristusprotsessi kontrollimine; kasutada võib üksnes otse puudelt korjatud oliive; 3) oliivide seisukorra kontrollimine selliste proovide võtmise abil, millega määratakse kindlaks niiskuse- ja õlisisaldus ning happesus; 4) õli omaduste kontrollimine laboriproovide abil; 5) analüüsid tehakse alati standardile ISO 17025 vastavates laborites; 6) registreeritud, määratletud piirkonnas asuvate ja kvaliteedikäsiraamatus esitatud nõuetele vastavate käitiste kontrollimine; 7) kui analüüsid on tehtud, saadab labor tulemused reguleerivale asutusele järelhindamiseks; nimetatud aruanne sisaldab füüsikalis-keemiliste ja organoleptiliste omaduste analüüsi tulemusi. Sertifitseerimisprotsess on täpsemalt kirjeldatud allpool. Tootepartii sertifitseerimiseks hindab reguleeriv asutus kontrolli tulemusi (kontrolliaruanne, füüsikalis-keemiliste omaduste analüüsi aruanne ja organoleptiliste omaduste analüüsi aruanne), et otsustada, kas toode vastab sertifitseerimise nõuetele. Nimetatud dokumendid ei tohi sisaldada registreeritud tootja andmeid. Kui toode on sertifitseeritud, pakendatakse see reguleeriva asutuse kontrolli all.”. Põhjendus: see ei vasta standardi UNE-EN-45011 nõuetele, kuna kirjeldatakse varasemat toote kvalifitseerimise meetodit.

— Spetsifikaati lisatakse järgmine tekst: lõiku „Selliste märgiste ja lisamärgiste arv, mida reguleeriv asutus pakendamisettevõtjatele väljastab, sõltub õli kogusest ja turuleviimiseks ettenähtud pakendite mahutavusest.” lisatakse lause: „… või lubatud tootetähise kasutamiseks”. Põhjendus: sel viisil ei teki vastuolu tootetähiseid käsitleva seadusega (7. detsembri seadus 17/2001).

3.3. Muudatused punktis E „Tootmisemeetodi kirjeldus”

— Muudetakse pealkirja, et see vastaks määruses (EL) nr 1151/2012 sätestatule.

— Punkti E alapunkt b) „Väetis” lõiku „Rakendatakse ka lehtedele väetise pihustamist, kus kasutatakse kompleksväetisi, nagu lahustuvate lihtväetiste segud, või kompleksväetisi koos mikroelementide ja aminohappepõhiste toodetega.” lisatakse lause „… kui kas visuaalselt või lehtede analüüsi käigus tuvastatakse teatava elemendi puudus”. Põhjendus: määratakse kindlaks, millal kasutada lehtedele väetise pihustamist.

— Väetamisega seoses jäetakse välja viited kalendrikuudele (veebruarist aprillini ja november). Põhjendus: kuna nimetatakse kevadet ja sügist, ei ole vaja kuid täpsustada.

— Väetamisega seoses lisatakse sõna „sügisel”. Põhjendus: et viidata ühtmoodi nii kevadele kui ka sügisele.

— Jäetakse välja laused „Suve lõpus ja sügise alguses (septembris–oktoobris) pritsitakse lehtedele kaaliumirikast väetist. Lehtedele väetise pritsimine käib tavaliselt käsikäes teatavate taimekaitsevahendite kasutamisega”. Põhjendus: määratakse kindlaks, millal kasutada väetise pritsimist lehtedele, mis ei sõltu kuupäevadest, vaid lehtede seisukorrast.

Taimekaitsevahendite kasutamine

— Kahjurid: jäetakse välja laused „Oliivikoi (Prays oleae) tõrjeks kasutatakse teise sugupõlve puhul dimetoaadi, triklorfooni või bakterit Bacyllus thuringiensis, samas kui kolmanda sugupõlve puhul kasutatakse kahte esimest. Oliivikärbse (Dacus oleae) tõrjeks kasutatakse dimetoaadi koos peibutajaga. Košenilli tõrjeks kasutatakse karbarüüli või fosmetit.” ja lisatakse järgmine tekst: „Kõikide nimetatud kahjurite tõrjeks kasutatakse vajalikke tõrjemeetodeid ja tooteid, mis on lubatud kehtivate õigusaktidega.”.

— Haigused: jäetakse välja laused „Lehemädaniku ja muude tõsisemate taimehaiguste vältimiseks kasutatakse tavaliselt kahte tõrjet, millest esimest tehakse talve lõpus või kevade alguses (veebruaris–märtsis) ja teist hilissuvel või sügise alguses (septembris–oktoobris) enne sügisvihmade perioodi. Sõltuvalt kliimast tuleb nimetatud tõrjet teha nii kevadel kui ka sügisel.” ja lisatakse järgmine tekst: „Kõikide nimetatud haiguste tõrjeks kasutatakse vajalikke tõrjemeetodeid ja tooteid, mis on lubatud kehtivate õigusaktidega.”.

— Umbrohi: jäetakse välja laused „Umbrohutõrjeks kasutatakse segasüsteeme „kündmine rivide vahel ja tõrjevahendite pritsimine puujuurtele” või „kündmine rivide vahel ja tõrjevahendite pritsimine kogu viljelusalale”. Umbrohutõrjet tehakse tavaliselt sellise tõrjevahendite seguga, mis mõjuvad nii enne umbrohu teket kui ka pärast seda. Kõige enam kasutatavate toimeainete segu koosneb diuronist ja aminotriasoolglüfosaadist.” ja lisatakse järgmine tekst: „Umbrohutõrjeks kasutatakse tõrjemeetodeid ja tooteid, mis on lubatud kehtivate õigusaktidega.”. Põhjendus: jäetakse välja kõik viited taimekaitsevahenditele, mida kasutatakse kahjurite, haiguste ja umbrohu tõrjeks, osutades, et kõikide nimetatud nähtuste tõrjeks kasutatakse vajalikke tõrjemeetodeid ja tooteid, mis on lubatud kehtivate õigusaktidega.

— Punkti E alapunkt c) „Saagikoristus ja transport” Lõik „Sõltuvalt kliimast algab saagikoristus novembri keskel ja kestab kuni märtsi lõpu või koguni aprillini. Puudel olevate oliivide korjamiseks kasutatavad meetodid on nii traditsiooniline kepiga tüve tagumine, mehaaniline puu raputamine kui ka käsitsi korjamine. Tavaliselt kasutatakse koos nii kepiga tüve tagumist kui ka mehaanilist raputamist. Puude ümber asetatud õlgmatid on kõige tavapärasem viis mahalangenud oliivide korjamiseks. Maapinnaga kokku puutunud oliivide korjamine ei ole lubatud.” asendatakse järgmisega: „Saagikoristus toimub novembrist märtsini. Kaitstud õli valmistamiseks eraldatakse üksnes terved, otse puult korjatud oliivid ning saaki koristatakse, kasutades traditsioonilist käsitsi kepiga puutüve tagumist, puude raputamist või käsitsi korjamist, kogudes puudelt kukkunud oliivid oliivipuude ümber asetatud õlgmattidelt.”. Põhjendus: saagikoristusperiood määratakse kindlaks kliimast sõltumata, kuna parima kvaliteediga oliivid saadakse just sel perioodil. Lõiku muudetakse allpool esitatud viisil.

— Jäetakse välja lause „Oliivide koristamiseks on keelatud kasutada oliivide mahalangemist soodustavaid tooteid.”. Põhjendus: tegemist on toodetega, mida nimetatud piirkonnas ei kasutata, kuna neid tuleb väga täpselt doseerida. Kuna tooted võivad põhjustada lehtede hulgalist mahalangemist, on nende kasutamisest loobutud.

— Lauset „Kepiga puutüve tagumisel kasutatakse …” muudetakse, osutades, et „Kepiga puutüve tagumisel võidakse kasutada …”. Põhjendus: lauset muudetakse, selgitamaks, et kepiga puutüve tagumiseks võib kasutada ükskõik millist spetsifikaadis esitatud meetodit.

— Lõigust „Piirkonnas tüüpilist ekstra-neitsioliiviõli, millele on iseloomulik tuntav puuviljalisus, toodetakse puudelt korjatud veatutest, sobiva küpsusastme saavutanud oliividest. Saagikoristusperiood määratakse igal aastal kindlaks vastavalt ilmastikutingimustele.” jäetakse välja järgmine tekst: „Saagikoristusperiood määratakse igal aastal kindlaks vastavalt ilmastikutingimustele.”; „sobiva küpsusastme saavutanud”. Põhjendus: saagikoristuse algusajaks on juba eelnevalt määratud november. On leitud, et alates novembrist, mil saagikoristus algab, on oliivid sobivas küpsusastmes. Lisaks ei ole küpsusaste näitaja, mis piiraks kvaliteetse õli saamist, kuna õli kvaliteet määratakse kindlaks füüsikalis-keemiliste ja organoleptiliste analüüside abil.

— Lõikudesse „Asjakohastes hügieenitingimustes” ja „Juhul kui oliive veetakse kastides, peavad kastid olema laitmatult puhtad” lisatakse lause „Ei ole kive, muda ega mis tahes muud kõrvalist ainet.”. Põhjendus: sel viisil määratletakse hügieenitingimused, millele peavad vastama transpordivahendid, ja oliivide transportimiseks ettenähtud kastide puhtusaste.

— Jäetakse välja viide kastide korrapärasele puhastamisele (spetsifikaadis on osutatud, et kaste tuleb puhastada korrapäraselt). Põhjendus: kastide puhtusnõuded määratakse eelnevalt kindlaks ja kaste puhastatakse vastavalt vajadusele.

— Punkti E alapunkt d) „Tooraine vastuvõtmine” Lõiku „Õuedel on asjakohased puhastussüsteemid.” lisatakse lause „Enne päritolunimetusega toote käsitsemist tuleb vastuvõtuliinidelt eemaldada kaitsmata tooted.”. Põhjendus: määratletakse õuede puhastussüsteem.

— Lause „Oliivide ladustamisrajatisi tuleb puhastada iga päev enne tööpäeva algust ja alati, kui selleks tekib vajadus.” asendatakse järgmisega: „Oliivide ladustamisrajatisi tuleb puhastada alati, kui oliivide kvaliteet muutub.”. Põhjendus: igapäevane puhastamine ei ole vajalik, kui ladustatavate oliivide kvaliteet on ühtlane (KPNiga toote puhul).

— Punkti E alapunkt e) „Oliivide töötlemine” Töötlemine Oliivide puhastamine, pesemine ja kaalumine: jäetakse välja järgmine lõik: „Kui oliivid on puhastatud ja/või pestud, võetakse vastuvõetud partiist proovid füüsikalis-keemilise analüüsi teostamiseks; analüüsi tulemused tuleb registrisse kanda.”. Põhjendus: vastuvõtmise ajal oliivid kontrollitakse ja klassifitseeritakse, nii et vastuvõetud partii kohta ei ole vaja teha füüsikalis-keemilist analüüsi, kuna toodetud õlipartiisid analüüsitakse hiljem. Pressimine: jäetakse välja järgmised lõigud: „Aeg, mil oliivid peavad olema veskis, sõltub veski sõela silma suurusest”. Põhjendus: ei ole vajalik määratleda aega, mil oliivid võivad veskis olla, kuna see on tingimus, mis ei mõjuta toote omadusi. „Erijuhtudel võib lubada veskikivil jahvatamist, tingimusel et sanitaarnõuded on täidetud.” Põhjendus: jäetakse välja võimalus veskikivil jahvatada, kuna seda enam ei kasutata. Oliivimassi segamine: lausesse „Segamisaeg sõltub oliivide küpsusastmest ja sordist.” lisatakse sõnad „ning see võib kesta 1–3 tundi”. Põhjendus: segamisaeg määratakse kindlaks sõltuvalt segamismasina mahutite arvust. Kui segamisaega ületatakse, tekib massi ülekuumenemine, mille tõttu on saadav õli madalama kvaliteediga. Lõigust „Ainus lubatud abiaine on nõuetekohaselt heakskiidetud toidutalk. Seda kasutatakse üksnes suure veesisaldusega oliivide puhul. Selle kasutamisel peab segamismasinal olema talgidosaator. Suurim lubatud talgidoos on 2,5 %.” jäetakse välja lause „Seda kasutatakse üksnes suure veesisaldusega oliivide puhul.”. Põhjendus: vale talgidoosi kasutamine mõjutab rasva kogust, kuna pärast kogu niiskuse absorbeerimist hakkab talk absorbeerima õli. Selle kasutamine ei mõjuta toote omadusi. Faaside eraldamine: välja jäetakse järgmine lõik: „Traditsioonilise pressimissüsteemi kasutamine on lubatud üksnes juhul, kui sellega antakse piisav hügieeni-, tervise- ja tehniline tagatis sellise õli tootmiseks, millel on kaitstud päritolunimetuse „Antequera” puhul nõutavad omadused.”. Põhjendus: jäetakse välja võimalus kasutada traditsioonilist pressimissüsteemi. Nimetatud süsteemi piirkonnas enam ei kasutata. Tahke ja vedela aine eraldamine pideva tsentrifuugimise abil: lõiku „Lisatud vee joodavuse ja temperatuuri kontroll. Dekanteerimisseadmesse valatud vee temperatuur ei tohi ületada 35 °C.” lisatakse spetsifikaadis järgmine lause: „… on selline, mis tagab, et õli temperatuur dekanteerimisseadme sees …”. Põhjendus: tuleb tagada, et õli temperatuur ei ületaks 35 °C, et selle positiivsed omadused ei kaoks lendumise teel. Seepärast peab vee temperatuur soojusvahetuse tõttu olema 35 °C või alla selle. On kinniseid süsteeme, mis ei võimalda mõõta vee temperatuuri. Lõiku „Kasutada tuleb joogivett, mille temperatuur ei tohi ületada 35 °C, ja positiivset termogradienti tuleb hoida segamismasinast kuni vertikaalse tsentrifuugini.” lisatakse spetsifikaadis järgmine lause: „Kui vee temperatuuri ei ole võimalik mõõta, ei tohi õli temperatuur ületada 35 °C.”. Põhjendus: kui tegemist on kinnise süsteemiga, ei ole vee temperatuuri alati võimalik mõõta, ning seepärast antakse võimalus kontrollida seda õli temperatuuri kaudu. Lause „Vertikaalsete tsentrifuugide osi puhastatakse korrapäraselt.” asendatakse järgmisega: „Vertikaalsete tsentrifuugide osi puhastatakse siis, kui õli kvaliteet muutub ja enne uue turustushooaja algust.”. Põhjendus: määratakse kindlaks vertikaalsete tsentrifuugide osade puhastamise sagedus. Lauses „Õli tuleb esmakordselt klassifitseerida degusteerimise ja happesuse analüüsi teel, kui see väljub vertikaalsest tsentrifuugist. Seda tehakse ühtsete tootepartiide saamiseks.” asendatakse sõnad „tuleb klassifitseerida” sõnadega „võib klassifitseerida”. Põhjendus: esmase klassifikatsiooni nõue tootmisprotsessi selles etapis ei ole kohustuslik, kuna toote vastavus päritolunimetuse tingimustele määratakse kindlaks lõpliku partii füüsikalis-keemilise ja organoleptilise analüüsiga. Seepärast on nimetatud tegevus valikuline. Dekanteerimine: lõigust „Asjakohane dekanteerimine, mis kestab vähemalt kuus tundi tsentrifuugimise käigus ja 36 tundi raskusjõu mõjul.” jäetakse välja sõnad „kuus tundi tsentrifuugimise käigus ja”. Põhjendus: dekanteerimine toimub üksnes raskusjõu mõjul, ilma tsentrifuugimata (õli on juba tsentrifuugitud), sest nii on toote omaduste säilitamise seisukohast sobivam. Lauses „Dekanteerimisruumi temperatuur peab jääma 20 °C piiresse.” asendatakse sõnad „peab jääma 20 °C piiresse” sõnadega „ei tohi ületada 25 °C”. Põhjendus: õli nõuetekohase säilitamise tagamiseks määratakse täpselt kindlaks dekanteerimisruumi temperatuur. Lause „Õli toimetatakse vertikaalsest tsentrifuugist mahutitesse eelistatult raskusjõu mõjul.” asendatakse järgmisega: „Õli paigutatakse vertikaalsest tsentrifuugist mahutitesse raskusjõu mõjul või otse ajutistesse hoidlatesse.”. Põhjendus: jäetakse välja ebamäärane sõna „eelistatult” ja määratakse kindlaks, kuidas toimub õli ümberpaigutamine. Lauses „Mahutid tuleb kavandada viisil, mis võimaldab neid tõhusalt puhastada, tühjendades korrapäraselt selleks ettenähtud ventiili.” asendatakse sõna „korrapäraselt” sõnaga „igapäevaselt”. Põhjendus: määratakse kindlaks mahutite puhastamissagedus. Lauses „Mahutid või dekanteerimisseadmed peavad olema valmistatud inertsest materjalist, eelistatavalt roostevabast terasest.” asendatakse sõnad „eelistatavalt roostevabast terasest” sõnadega „toiduainete jaoks ettenähtud materjalist”. Põhjendus: määratakse täpselt kindlaks, et kasutatav materjal peab olema toiduainete jaoks sobiv, mistõttu võib lisaks roostevabale terasele kasutada ka muid materjale. Välja jäetakse järgmine nõue: „Dekanteerimisruum peab olema pressimisettevõtte muudest ruumidest eraldi.”. Põhjendus: dekanteerimisnõud peavad olema suletud, mistõttu ei ole nende eraldamine vajalik. Paakide ladustamine hoidlates kuni toote pakendamiseni Lõigus „Hoidlas asuvad paagid peavad olema täiesti suletud ja need peavad olema varustatud seadmetega nõuetekohaseks puhastamiseks, süsteemiga, mis võimaldab neid korrapäraselt tühjendada, ja proovide võtmise vahenditega” asendatakse sõna „seadmetega” sõnaga „juurdepääsuga”. Põhjendus: paakide puhastamiseks peab olema neile juurdepääs, nn puhastusava. Lausesse „Hoidla temperatuur tuleb hoida tasemel, mis on sobiv õli nõuetekohaseks säilitamiseks.” lisatakse sõnad „mis ei ületa 25 °C”. Põhjendus: õli nõuetekohase säilitamise tagamiseks määratakse täpselt kindlaks hoidlate temperatuur.

— Punkti E alapunkt f) „Lahtine vedu ja pakendamine” Õli lahtist vedu käsitlevasse punkti lisatakse sõnad „toiduainete pakendamiseks ettenähtud plastikust”. Jäetakse välja järgmised lõigud: „Kaitstud päritolunimetusega „Antequera” hõlmatud õlide lahtine vedu on lubatud üksnes päritolunimetuse geograafilises piirkonnas. Sellega tagatakse toote jälgitavus ja päritolu. Õli pakendatakse üksnes tootmispiirkonnas asuvates registreeritud pakendamisettevõtetes. Sellega tagatakse toote jälgitavus ja päritolu. Nimetatud nõude eesmärk on kaitsta paremini toote kvaliteeti ja ehtsust ning seega ka kaitstud päritolunimetuse mainet, mille eest kannavad ühiselt ja täiel määral vastutust päritolunimetusest kasusaajad. Päritolunimetusest kasusaajate vastutusel tootmispiirkonnas tehtav kontroll on kahtlemata põhjalik ja süstemaatiline ning seda teostavatel asjatundjatel on kõnealuse toote kohta eriteadmised. Väljaspool tootmispiirkonda on raske tagada toote kvaliteedi garanteerimiseks vajaliku kontrolli tõhusust.”. Põhjendus: toiduainete pakendamiseks ettenähtud plastikust anumad sobivad õli lahtiseks veoks, sest õli kvaliteet säilib.

— Alapunktis f asendatakse sõnad „roostevabast terasest plaatidest filtrid” sõnadega „roostevabast terasest filtreerimissüsteem”. Põhjendus: filtrid ei pea olema plaatidest, sest on olemas muid filtreerimissüsteeme, mistõttu laiendatakse valikuvõimalusi. Nõutakse, et filter peab olema valmistatud roostevabast terasest.

— Alapunkti j lisatakse „või selle puudumisel standardis EN ISO/IEC 17025 heakskiidetud” ja „spetsifikaadi nõuete täitmiseks”. Põhjendus: standardi EN ISO/IEC 17025 (Katse- ja kalibreerimislaborite pädevuse üldnõuded) kohaselt heakskiidetud füüsikalis-keemilise labori ja degusteerimiskomisjoni kasutamisega tagatakse tehniline pädevus ja tehniliselt kehtivad tulemused õli spetsifikaadi kohaseks klassifitseerimiseks.

— Lausesse „Toode pakendatakse toiduainete säilitamiseks ette nähtud klaasist, kaetud metallist või keraamilisest materjalist anumatesse.” lisatakse sõnad: „tumedast klaasist” ja „toiduainete pakendamiseks ettenähtud materjaliga”. Põhjendus: täpsustatakse, et klaas peab olema tume, et takistada valguse mõju, ning et kattematerjal peab olema ette nähtud toiduainete pakendamiseks.

3.4. Muudatused punktis G „Kontrolliasutus”

— Muudetakse sõnastust ja lisatakse järgmine tekst: „Spetsifikaadi järgimist enne toote turule viimist kontrollitakse vastavalt määrusele (EL) nr 1151/2012. Kontrolli eest vastutavaks pädevaks ametiasutuseks on määratud Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía C/ Tabladilla, s/n 41071 Sevilla ESPAÑA Tel +34 955032278 Faks +34 955032112 E-post: dg-ciape.sscc.capma@juntadeandalucia.es Spetsifikaadi nõuete järgimist kontrollivate üksuste kohta saab teavet järgmisel aadressil: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Konkreetsed ülesanded tulenevad spetsifikaadi järgimise kontrollimisest enne toote turustamist.”. Põhjendus: teksti kohandamine määruse (EL) nr 1151/2012 nõuetele vastavaks.

3.5. Muudatused punktis H „Märgistus”

— Lauses „Iga registreeritud ettevõtja kaubanduslikud märgised peavad olema saanud reguleeriva asutuse heakskiidu.” asendatakse sõnad „saanud reguleeriva asutuse heakskiidu” sõnadega „reguleeriva asutuse poolt kontrollitud”. Põhjendus: reguleeriv asutus peab kontrollima märgisel päritolunimetuse logo kasutamist, aga ei pea märgiseid eelnevalt heaks kiitma, kuna see ei takista siseturu toimimist. Lisatakse järgmised sõnad: „päritolunimetuse logo kasutamisega seoses”. Põhjendus: sel viisil ei teki vastuolu tootetähiseid käsitleva seadusega (7. detsembri seadus 17/2001).

— Lauses „Märgisel peab olema tekst Denominación de Origen „Antequera” (päritolunimetus „Antequera”)” on sõna „tekst” asendatud sõnaga „märge”. Lisatud on ka järgmised sõnad: „või päritolunimetuse logo ja ELi logo”. Põhjendus: nii vastab sõnastus määruses (EL) nr 1151/2012 sätestatule.

— Lauses „Igal pakendil, millega kaitstud päritolunimetusega õli tarbijateni saadetakse, peab olema garantiipitser ja reguleeriva asutuse väljastatud või tootetähise logo kasutamise kontrollimist tõendav nummerdatud märgis või lisamärgis.” asendatakse sõna „kontrollimist” sõnaga „järelevalvet”. Lisatakse sõnad „päritolunimetuse logo” ja jäetakse välja sõna „tootetähise”. Põhjendus: viidatakse üksnes päritolunimetusele. Reguleeriv asutus peab kontrollima märgisel päritolunimetuse logo kasutamist, aga ei pea märgiseid eelnevalt heaks kiitma, kuna see ei takista siseturu toimimist.

3.6. Muudatused punktis I „Õigusaktidest tulenevad nõuded”

— Pealkirjast on välja jäetud sõna „riiklikest”. Põhjendus: määruse (EL) nr 1151/2012 kohaselt sisalduvad toodet või selle kvaliteeti mõjutavad sätted riikliku ja ELi tasandi õigusaktides.

— Ajakohastatakse toote suhtes kohaldatavaid õigusakte.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„ANTEQUERA”

EÜ nr: ES-PDO-0105-0327-06.09.2011

KGT ( ) KPN ( X )

1. Nimetus

„Antequera”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

Ekstra-neitsioliiviõli, mis on saadud oliivipuu (Olea europea L.) viljadest ning mida toodetakse üksnes füüsiliste ja mehaaniliste protsesside abil temperatuuril, mis ei muuda õli looduslikku keemilist koostist. Ühtlasi säilivad sel viisil tooraineks olevate viljade maitse, lõhn ja omadused.

Organoleptiliselt on tegemist õliga, milles on keskmiselt kuni tugevalt tunda roheliste oliivide, muude küpsete viljade, mandli, banaani ja värske rohu puuviljalisust. Samas esineb vähese kuni keskmise tugevusega mõru ja teravat nooti, mis harmoneerub igati veidi magusate maitsenüanssidega.

Kaitstud päritolunimetusega „Antequera” hõlmatud õli on igal juhul ekstra-neitsioliiviõli, millel peavad olema järgmised omadused:

Füüsikalis-keemilised omadused Happesus (%) maksimaalselt 0,3 Peroksiidarv (mEq O2 kilogrammi õli kohta) maksimaalselt 10 K270 (ultraviolettkiirguse absorptsioon 270 nm juures) maksimaalselt 0,15

Organoleptilised omadused:

Puuviljalisuse mediaan 4 või rohkem Veamediaan 0

3.3. Tooraine (üksnes töödeldud toodete puhul)

Oliivipuu (Olea europea L.) „Hojiblanca” sordi viljadest saadud ekstra-neitsioliiviõli, mille koostises võib leiduda vähesel määral ka selliseid sorte nagu „Picual” või „Marteño”, „Arbequina”, „Picudo”, „Lechín de Sevilla” või „Zorzaleño”, „Picudo”, „Gordal de Archidona”, „Verdial de Vélez Málaga” ja „Verdial de Huévar”.

Peamine sort on „Hojiblanca”, mille osakaal on suurim, moodustades piirkonna oliivikasvatusest rohkem kui 90 %. Ülejäänud teisejärgulisi sorte esineb piirkonnas vähesel määral. Sorte „Hojiblanca” ja „Gordal de Archidona” peetakse kohalikku päritolu omamaisteks sortideks.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Toote valmistamiseks kasutatavad oliivid saadakse tootmispiirkonnas asuvatest registreeritud oliivikasvatustest ja lubatud sortidest.

Õli toodetakse tootmispiirkonnas asuvates registreeritud pressimisettevõtetes, mis vastavad sätestatud nõuetele.

Tootmisetapid on järgmised: oliivide puhastamine, pesemine ja kaalumine, oliivimassi segamine, tahke ja vedela aine eraldamine pideva tsentrifuugimise abil, vedela aine eraldamine pideva tsentrifuugimise abil, dekanteerimine ning ladustamine.

3.6. Erieeskirjad viilutamise, riivimise, pakendamise jm kohta

Toode pakendatakse tumedast klaasist, toiduainete pakendamiseks ettenähtud materjaliga kaetud metallist või samal otstarbel kasutatavatesse keraamilistesse nõudesse. Tänu sellele säilivad õli füüsikalis-keemilised ja organoleptilised omadused kauem, kuna pakendamismaterjalid on inertsed ega lase läbi valgust, mis kiirendaks õli oksüdatsiooniprotsessi.

3.7. Erieeskirjad märgistamise kohta

Reguleeriv asutus peab kontrollima päritolunimetuse logo kasutamist iga registreeritud ettevõtja kaubanduslikul märgisel. Märgisel peab olema tekst „Denominación de Origen Protegida Antequera” (kaitstud päritolunimetus „Antequera”) või päritolunimetuse logo ja Euroopa Liidu logo.

Igal pakendil, millega kaitstud päritolunimetusega õli tarbijateni saadetakse, peab olema garantiipitser ja reguleeriva asutuse väljastatud või päritolunimetuse logo kasutamise kontrollimist tõendav nummerdatud märgis või lisamärgis. Nimetatud lisamärgised kinnitatakse üksnes registreeritud pakendamisettevõttes viisil, mis ei võimalda neid uuesti kasutada.

4. Geograafilise piirkonna täpne määratlus

Tootmispiirkond koosneb järgmistest Málaga provintsi omavalitsusüksustest: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ja Villanueva de Tapia, lisaks Córdoba provintsi omavalitsusüksus Palenciana.

5. Seos geograafilise piirkonnaga

5.1. Geograafilise piirkonna eripära

Tootmispiirkond asub looduslikul Antequera alamikul, mis asub Andaluusia Cordillera Bética mäeaheliku alamike läänetipus. Põhjas piirneb ala Córdoba ja Sevilla provintsidega, läänes Sevilla ja Cádizi provintsidega ning idas Granada provintsiga. Lõunapiiri moodustavad mäeahelikud Sierras Subbéticas, mis eraldavad piirkonda Montes de Málaga mäestikust, Valle de Guadalhorcesti alangutest ja Serranía de Ronda omavalitsusüksusest, mis kõik asuvad Málaga provintsis.

Piirkonnas valitsevad erilised geomorfoloogilised ja klimaatilised tingimused. Piirkond hõlmab laugja topograafiaga alamikku (kõrgus 400–600 m), mida ümbritsevad mägialad (põhjas Sierras Subbéticas ja lõunas Sistema Penibético) tagavad oliivide kasvatamiseks erilised mikroklimaatilised ning mullastikutingimused.

Oliivisalud kasvavad 450–600 m kõrgusel asuvatel nõlvadel keskmise sügavusega väga savisel pinnasel (20–70 % karbonaate). Samas on Antequera alamikku ümbritsevale alale suubuvate vete tulemusena moodustunud looduslikud jõeterrassid, mis sisaldavad palju tertsiaari ajastu setteid, mille hulgas leidub ka miotseeni ja pliotseeni punasavi, millest oliivisalud saavad suurel määral kaaliumi ning mis hoiavad hästi niiskust. See soodustab oliivipuude kasvu, kuna suurem osa (rohkem kui 90 %) selle kultuuri all olevast maast on kuiv. Antequera piirkonnas valitseb mõõdukalt soe vahemereline kliima, mis on veidi kontinentaalne, kuna asub Andaluusia Cordillera Bética mäeaheliku vahelisel alamikul. Selline asukoht põhjustab suvise ja talvise ning päevase ja öise temperatuuri suuri kõikumisi. Kõige külmema kuu (jaanuar või detsember) keskmised õhutemperatuurid jäävad vahemikku 6–9 °C. Kõige soojemad kuud on juuli ja august, mil keskmine temperatuur on vahemikus 22–27 °C.

5.2. Toote eripära

Ekstra-neitsioliiviõlil KPNiga „Antequera” on järgmised organoleptilised omadused: roheliste oliivide keskmine kuni tugev puuviljalisus (4 või rohkem), millega segunevad meeldivalt muude küpsete viljade, mandli, banaani ja värske rohu nüansid. Tegemist on õliga, milles esineb vähese kuni keskmise tugevusega mõru ja teravat nooti, mis harmoneerub igati veidi magusate maitsenüanssidega. Füüsikalis-keemilised omadused on järgmised: tootel on madal happesus (alla 0,3 %), väike peroksiidisisaldus (alla 10) ja madal ultraviolettkiirguse absorptsioon (K270) (alla 0,15).

Õli rasvhapete sisaldus on väga heas tasakaalus. Nimetatud õli sisaldab ohtralt oleiinhapet (78–81 %), keskmisel määral linoolhapet (5–8 %); monoküllastumata ja küllastunud rasvhapete suhe on kõrge (vahemikus 11 ja 15) ning oleiin- ja linoolhappe suhe on keskmine (vahemikus 15 ja 12), millest tulenevalt tundub õli suus kergena.

Tänu oma suurele tokoferoolisisaldusele on õli keskmiselt stabiilne ja sellest tulenevalt sisaldab Antequera õli rikkalikult E-vitamiini.

Antequera õlis sisalduvatest seebistumatutest ainetest rääkides tuleb märkida, et õli sisaldab suurel määral metüülsteroole, üle 30 mg 100 g õli kohta.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Omamaine sort „Hojiblanca” on hästi kohanenud geograafilise piirkonna lubjakivirikka mullaga, kuna puu võtab mullast rohkesti kaltsiumi. Lisaks võimaldab Antequera alamiku vahemerelis-mandriline kliima, kus talved on külmad ja kuivad, saada nimetatud omamaise sordi oliividest, mida korjatakse piirkonna oliiviistandustest külmadel kuudel, õli, mille organoleptiline eripära on roheliste oliivide keskmine kuni tugev puuviljalisus (4 või rohkem), millega segunevad meeldivalt muude küpsete viljade, mandli, banaani ja värske rohu nüansid. Tootes esineb vähese kuni keskmise tugevusega mõru ja teravat nooti ning selle füüsikalis-keemiliste omaduste erijooned on madal happesus (alla 0,3 %), väike peroksiidarv (alla 10) ja madal ultraviolettkiirguse absorptsioon (alla 0,15).

Geograafilisele piirkonnale omased madalad talvised õhutemperatuurid pikendavad omamaise sordi „Hojiblanca” valmimisperioodi, mistõttu oliiviõli happesus muutub: suureneb oleiinhappe määr (78–81 %) ning väheneb küllastunud ja küllastumata rasvhapete määr.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoAntequeramodificado.pdf

või minnes otse piirkondliku põllumajandus-, kalandus- ja keskkonnanõukogu (Consejería de Agricultura, Pesca y Medio Ambiente) kodulehele (http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias”/„Calidad y Promoción”/„Denominaciones de Calidad”/„Aceite de oliva virgen extra”; spetsifikaat asub kvaliteedinimetuse all.

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.